Új baleset-megelőzési kampányvideót tett közzé honlapján a rendőrség. A halálnak öltözött humorista, Badár Sándor több autóst is elkísér útján, arra várva, hogy a horgára – pontosabban a kaszájára – akad valaki. Először egy család autójába ül be, de amikor látja, hogy mindenki beköti magát, és az apukának még csak eszébe sem jut vezetés közben telefonálni, elmegy a kedve, és inkább kiszáll.

A második autóssal viszont már szerencséje van: a férfi – Szőke András – nem sokat ad a biztonságra, folyamatosan a telefonján lóg, már amikor éppen nem két kézzel mutogat a többi autósnak. A videó vége felé még a demizsont is meghúzza, innentől kezdve a kaszás csak a megfelelő pillanatra vár.

A videó a Veszprém Megyei Rendőr-főkapitányság megrendelésére készült, a hatóság arra szeretné felhívni a figyelmet, hogy a kaszás a való életben ugyan nem látható, de mindig ott van velünk, amikor autóba ülünk, de a szabályok betartásával a balesetek megelőzhetők.